Skoricowa róža

Skoricowa róža (Rosa majalis) je rostlina ze swójby róžowych rostlinow  (Rosaceae). 

 Wopis 
Skoricowa róža je 0,5 hač 2, zwjetša 1,5 m wysoka, husta kerčina.

Delnje hałuzy a zdónk njesu wjele jehłowych kałačow a kałačowych seršćikow. 

 Łopjena 
Łopjena su pjećličbne hač sydomličbne, na hornim boku ćmowozelene hač módrozelene, kosmate, na delnim boku šěrozelene, móškojće abo pjelsćojće kosmate. 

 Kćenja 
Kćěje w měrnej klimje jara zahe - najčasćišo za čas poslednich mejowych dnjow - z 5 cm wulkimi kćenjemi a je derje kruta přećiwo zymje. Keluškowe łopješka su cyłokromne, po čas kćěwa zrunane. Krónowe łopješka su róžojte hač ćmowočerwjene. Kćenjowe hałuzy njesu jenake, zwjetša w porach rjadowane, kaž hóčki křiwjene kałače.  

 Płody 
Jeje šiplenki su cymtočerwjene (oranžbarbne hač čerwjene), małe, kulojte, tež bohate na witamin C.

 Stejnišćo 
Rosće w słónčnych žiwych płotach, na skalnych zwisach a w łučinowych lěsach.

 Rozšěrjenje 
Rostlina w sewjernej a srjedźnej Europje předewšěm wuchodnje rozšěrjena.

 Nóžki 

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 454 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)
 Rothmaler, W. et al.: Exkursionsflora von Deutschland, Band 1-4, Spektrum Akademischer Verlag, Heidelberg, Berlin (2002)
 Strasburger, E. et al.: Lehrbuch der Botanik für Hochschulen. 35. Auflage, Spektrum Akademischer Verlag, Heidelberg, Berlin (2002)

 Eksterne wotkazy 

Kategorija:Róža